Matthews NHLs mestscorende på 16 år
Auston Matthews (26) scoret sitt 65. mål for sesongen da Toronto Maple Leafs slo Pittsburgh Penguins 3-2 i forlengning i NHL mandag. Med det har Maple Leafs-løperen tangert Washington Capitals-legenden Aleksander Ovetsjkins sterke målfasit fra 2007/08-sesongen. Det var sist gang en spiller nådde 65 scoringer i NHLs grunnserie. Matthews scoret Torontos 2-1-mål i overtall tidlig i tredje periode. Et smart trekk fra dropp gjorde at han var alene og kunne hamre inn et slagskudd. I forlengningen var samme mann nest sist på pucken, da backen Jake McCabe avgjorde kampen.  – Det er utrolig. Vi beundrer ham like mye som dere som ser på. Det jeg liker best med spillet hans, i tillegg til at han scorer så klart, er at han er helt topp også defensivt. Det ser ut som han alltid er på riktig sted. Han hjelper virkelig oss gutta lavt i banen og tar ansvar defensivt. Han jukser ikke noe for å få disse målene, sa McCabe om Matthews til NHLs reporter. Det gjenstår fortsatt fem kamper i grunnserien for Toronto, og det betyr at Matthews kan begynne å jakte andre tidligere storscorere. Lanny McDonalds bestenotering på 66 mål i 1982/83 står for fall. Det er fremdeles et langt stykke opp til rekorden for flest grunnseriemål gjennom tidene. Wayne Gretzky scoret 92 ganger for Edmonton Oilers i 1981/82-sesongen. Mandagens seier gjør at Toronto Maple Leafs langt på vei har sikret minst 3.-plass i sin avdeling. Det skiller seks poeng ned til Emil Lillebergs lag, Tampa Bay Lightning, på den øverste wildcard-plassen.
Auston Matthews noterte seg for sitt 65. mål i NHL-sesongen, og tangerte med det Aleksander Ovetsjkins målfasit fra 2007/08-sesongen Toronto Maple Leafs slo Pittsburgh Penguins 3-2 i forlengning Wayne Gretzkys rekord på 92 mål i en sesong er fremdeles langt unna